text: Medie: Danmark sender seks kampfly til Baltikum
  26 marts 2014 kl. 19.37
  Danske kampfly skal patruljere i luftrummet over baltiske lande, der føler sig truet af Ruslands fremfærd.
  Danmark sender seks fly til Baltikum for at patruljere i luftrummet over de tre lande, der føler sig truet af Rusland. Det erfarer TV2.
  Det er meningen, at de danske kampfly skal patruljere i luftrummet over Estland, Letland og Litauen, som føler sig truet af Ruslands aggression i området.
  Ifølge TV2's oplysninger er der tale om seks fly, hvoraf fire vil være aktive og to skal holdes i reserve.
  Flyene vil efter planen blive sendt af sted sidst på foråret.
  Regeringen orienterer Folketingets partier på et møde i Udenrigspolitisk Nævn torsdag klokken ni.
  Ruslands annektering af halvøen Krim fra Ukraine har sendt en bølge af bekymring ind over områder i det tidligere Sovjetunionen.
  Både EU og USA har varslet tunge økonomiske sanktioner, som vil ramme flere vigtige sektorer i Rusland, hvis Ruslands præsident, Vladimir Putin, optrapper konflikten i Ukraine.
  USA's præsident, Barack Obama, har tidligere på ugen udtrykt stor bekymring over russiske tropper langs grænsen til det østlige Ukraine.
  Bekymringen har blandt andet fået udbryderrepublikken Transdnjestr i Moldova til at intensivere forhandlinger med EU om tættere forbindelser, efter at dens sikkerhedsstyrker tirsdag skød en drone ned.
  Det ser ud til, siger sikkerhedstjenesten i det prorussiske Transdnjestr, at dronen var en rekognosceringsdrone, som kom fra Ukraine.
  Det vides ikke, om de danske fly skal indgå i den eksisterende Nato-mission i de baltiske lande, som Danmark har været med i før.
  USA og Storbritannien har tidligere meldt ud, at mission skal styrkes i år.
  